સ્પિડ વધારવી, સર્પાકાર વળાંકોમાં સ્ટિઅરિંગ પર કાબૂ રાખવો અને બાજુની સીટ પરથી ક્લોરોફોર્મ સ્પ્રે ઊઠાવીને પાછળ લંબાવવું... ડ્રાઈવરે એમાં જરાક વાર લગાડી એટલી વારમાં વિલીએ ડાબો હાથ છોડાવીને એક આદમીના જડબા પર મુક્કો ઝીંકી દીધો હતો. હથોડા જેવો મુક્કો ખાઈને એ આદમીને ઘડીભર તો તમ્મર આવી ગયા, પણ તરત ઉશ્કેરાઈને તેણે ય ઢીંચણ વાળીને વિલીના પેટ પર ભાર દીધો અને ચહેરા પર આડેધડ મુક્કા મારવા લાગ્યો.